DTAC ปิดดีลขายหุ้นกู้ “ดีแทคไตรเน็ต” หมื่นล้าน ตอกย้ำเชื่อมั่นธุรกิจแกร่ง
บมจ.โทเทิ่ล แอ็คเซ็ส คอมมูนิเคชั่น หรือ DTAC ปลื้มปิดเปิดขายหุ้นกู้ "ดีแทคไตรเน็ต" 5 ชุด วงเงิน 9,871 ล้านบาท เกลี้ยง! ตอกย้ำเชื่อมั่นธุรกิจจากนักลงทุนนสถาบัน-รายใหญ่
DTAC ปิดดีลขายหุ้นกู้ "ดีแทคไตรเน็ต" 5 ชุด วงเงิน 9,871 ล้านบาท เกลี้ยง! ตอกย้ำเชื่อมั่นธุรกิจนักลงทุนสถาบัน-รายใหญ่
18 ก.ค. 2565

นายนกุล เซห์กัล รองประธานเจ้าหน้าที่บริหาร กลุ่มการเงิน บริษัท โทเทิ่ล แอ็คเซ็ส คอมมูนิเคชั่น  จำกัด (มหาชน) หรือ DTAC เปิดเผยว่า หุ้นกู้ของบริษัท ดีแทค ไตรเน็ต จำกัด หรือ DTN ครั้งที่ 1/2565 ที่ได้เสนอขายระหว่างวันที่ 11-12 และ 14 ก.ค.ที่ผ่านมานั้นสามารถออกหุ้นกู้ได้ตามเป้าหมายที่วางไว้ สะท้อนความมั่นใจในพื้นฐานของบริษัทจากทั้งผู้ลงทุนสถาบัน ผู้ลงทุนสหกรณ์ และผู้ลงทุนรายใหญ่
ทั้งนี้ DTN ได้เสนอขายหุ้นกู้ไม่ด้อยสิทธิ ไม่มีประกัน และมีผู้แทนผู้ถือหุ้นกู้ รวมทั้งหมด 5 ชุด มูลค่าเสนอขายรวมทั้งสิ้น 9,871 ล้านบาท ประกอบด้วย หุ้นกู้ชุดที่ 1 อายุ 1 ปี 6 เดือน ครบกำหนดไถ่ถอนปี 2567 อัตราดอกเบี้ยคงที่ 3.01% ต่อปี มูลค่า 3,881.9 ล้านบาท ,หุ้นกู้ชุดที่ 2 อายุ 3 ปี ครบกำหนดไถ่ถอนปี 2568 อัตราดอกเบี้ยคงที่ 3.50% ต่อปี มูลค่า 2,301.5 ล้านบาท ,หุ้นกู้ชุดที่ 3 อายุ 5 ปี ครบกำหนดไถ่ถอนปี 2570 อัตราดอกเบี้ยคงที่ 4.00% ต่อปี มูลค่า 1,557.3 ล้านบาท ,หุ้นกู้ชุดที่ 4 อายุ 7 ปี ครบกำหนดไถ่ถอนปี 2572 อัตราดอกเบี้ยคงที่ 4.20% ต่อปี มูลค่า 958.5 ล้านบาท และหุ้นกู้ชุดที่ 5 อายุ 9 ปี ครบกำหนดไถ่ถอนปี 2574 อัตราดอกเบี้ยคงที่ 4.46% ต่อปี มูลค่า 1,171.8 ล้านบาท
โดยหุ้นกู้ทั้งหมดกำหนดจ่ายดอกเบี้ยทุก 6 เดือน เสนอขายต่อผู้ลงทุนสถาบัน และ/หรือ ผู้ลงทุนรายใหญ่ นอกจากนี้หุ้นกู้ DTN ได้รับการจัดอันดับเครดิตที่ระดับ “AA” เครดิตพินิจแนวโน้ม “ลบ” โดยบริษัท ทริสเรทติ้ง จำกัด